Document ID: 32009D0252

KOMISJONI OTSUS,
11. märts 2009,
mis käsitleb erandeid teatavatest Euroopa Parlamendi ja nõukogu määruse (EÜ) nr 177/2008 (millega luuakse statistika eesmärgil moodustatud ettevõtlusregistrite ühine raamistik) sätetest
(teatavaks tehtud numbri K(2009) 1568 all)
(Ainult eesti-, hollandi-, inglis-, kreeka-, leedu-, läti-, malta-, poola-, prantsus-, saksa-, slovaki-, ja taanikeelne tekst on autentsed)
(EMPs kohaldatav tekst)
(2009/252/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 20. veebruari 2008. aasta määrust (EÜ) nr 177/2008, (1) millega luuakse statistika eesmärgil moodustatud ettevõtlusregistrite ühine raamistik ja tunnistatakse kehtetuks nõukogu määrus (EMÜ) nr 2186/93, eriti selle artiklit 14,
võttes arvesse Belgia Kuningriigi, Taani Kuningriigi, Saksamaa Liitvabariigi, Eesti Vabariigi, Iirimaa, Kreeka Vabariigi, Prantsuse Vabariigi, Läti Vabariigi, Leedu Vabariigi, Luksemburgi Suurhertsogiriigi, Malta Vabariigi, Madalmaade Kuningriigi, Austria Vabariigi, Poola Vabariigi ja Slovaki Vabariigi esitatud taotlusi,
ning arvestades järgmist:
(1)
Määrusega (EÜ) nr 177/2008 loodi üksnes statistika eesmärgil moodustatud ettevõtlusregistrite uus ühine raamistik, et jätkata ettevõtlusregistrite väljatöötamist ühtlustatud raamistikus.
(2)
Määruse (EÜ) nr 177/2008 artiklis 14 on sätestatud, et kui ettevõtlusregistreid on vaja suurel määral ümber korraldada, võib komisjon liikmesriigi taotlusel teha erandi ja kehtestada üleminekuaja, mis ei kesta kauem kui 25. märtsini 2010. Põllumajanduse, metsamajanduse ja kalanduse, avaliku halduse ja kaitse ning kohustusliku sotsiaalkindlustuse puhul, samuti ettevõtete gruppe iseloomustavate täiendavate näitajate osas võib komisjon liikmesriikide taotlusel teha erandi ja kehtestada üleminekuaja, mis ei kesta kauem kui 25. märtsini 2013.
(3)
Mõni liikmesriik on taotlenud selliseid erandeid.
(4)
Kõnealuste erandite lubamine näib olevat õigustatud, sest liikmesriikide taotlused põhinevad õigustatud vajadusel kohandada täiendavalt riiklikke statistikasüsteeme,
ON VASTU VÕTNUD KÄESOLEVA OTSUSE:
Artikkel 1
Tehakse erandid lisas loetletud liikmesriikidele lisas sätestatud tingimustel ja ulatuses, et võimaldada kõnealustel liikmesriikidel viia oma riiklikud statistikasüsteemid määrusega (EÜ) nr 177/2008 vastavusse.
Artikkel 2
Käesolev otsus on adresseeritud Belgia Kuningriigile, Taani Kuningriigile, Saksamaa Liitvabariigile, Eesti Vabariigile, Iirimaale, Kreeka Vabariigile, Prantsuse Vabariigile, Läti Vabariigile, Leedu Vabariigile, Luksemburgi Suurhertsogiriigile, Malta Vabariigile, Madalmaade Kuningriigile, Austria Vabariigile, Poola Vabariigile ja Slovaki Vabariigile.
Brüssel, 11. märts 2009

Labels: 12
4
19